એ ઘડીથી પછી તેમણે ક્યારેય પાછું વળીને જોયું નહીં. આકાશવાણીમાં હેમુભાઈ ગઢવી સાથે, તો જાહેર કાર્યક્રમોમાં પ્રાણલાલ વ્યાસ, લાખાભાઈ ગઢવી, પ્રવીણદાન ગઢવી, ભીખુદાન ગઢવી, પ્રફુલ દવે સાથે અનેક લોકગીતો ગાઈને તેઓ સ્ટેજ કાર્યક્રમોના અનિવાર્ય કલાકાર બની ગયાં. એ સમયે દિવાળીબહેન એક જ એવાં કલાકાર હતાં જે લોકગાયિકા તરીકે ગીતને ન્યાય આપતાં હતાં. સોળ વર્ષે શરૃ થયેલી ગાયકીની એ સફર પછી તો અડધી સદી કરતાં વધુ સમય સુધી ચાલતી રહી. આ ગાળામાં માત્ર યાદશક્તિના આધારે તેમણે અનેક લોકગીતોને કંઠ આપીને લોકપ્રિય બનાવ્યાં. જેમાં ‘મારે ટોડલે બેઠો રે મોર કાં બોલે..’, ‘રામના બાણ વાગ્યા મુને…’, ‘હું તો કાગળિયા લખી લખી થાકી…’ જેવા લોકગીતો સાથે તો તેમનું નામ કાયમ માટે જોડાઈ ગયું. આ સિવાય ‘પાપ તારું પરકાશ જાડેજા..’, ‘જોડે રે જો રાજ..’, ‘સોના વાટકડી રે..’ જેવા ૨૦૦થી વધુ ફિલ્મીગીતો ગાઈને લોકપ્રિયતાની ઊંચાઈ ઓર વધારી દીધી. ગુજરાતી ગીત-લોકગીતમાં તેમના આ અમૂલ્ય પ્રદાનને ધ્યાનમાં રાખીને ૨૪ માર્ચ, ૧૯૯૦ના રોજ ભારત સરકાર દ્વારા તેમને પદ્મશ્રી સન્માનથી નવાજવામાં આવ્યાં. એ રીતે આપોઆપ તેમનું નામ ગુજરાતમાં પદ્મ સન્માન મેળવનાર પહેલા મહિલા ગાયિકા તરીકે પણ ઇતિહાસમાં કાયમ માટે અંકિત થઈ ગયું.